Hy het wakker geword van ‘n “vlieg” op sy been. Hy het deur die slaap daarna geklap, dit het soos ‘n vlieg gevoel wat op sy beenhare loop. En toe besef hy dit is dalk nie ‘n vlieg nie, want die ding bly daar. Hy het hom lam geskrik vir die spinnekop op sy kuit.
Nou moet ek eers vertel dat hy massiewe kuite het. Sy maats wil net weet waar hy dit gekry het. Dan spot hy hy is gekloon, want hy lyk nes sy pa. Ook so gebou.
Toe ek instap, sien ek die massiewe gevaarte op sy been. Hy wat daarna klap en die spinnekop wat koes. Plat trek teen sy been.
En toe sien ek die spinnekop op die reëling. Net daar waar my hand so pas wou vasvat. Ek het weggepluk en gesien hoe koes hy vir die mou. Plat teen die reëling.
Ek het die trappe afgevlieg, my japon uitgepluk om seker te maak dit is nie by die mou in nie. Die ligte aangesit, net om te sien dat ek my nie verbeel het nie.
Die spinnekop het ewe verwaand op die reëling bly sit. En toe ek naderkom, met my wegkruipertjie gespeel.
As ek aan die een kant van die reëling kyk, loer hy tussen die krulle van die ander kant af vir my. Soos ‘n vervlakste bobbejaan. Ek kon sweer ek sien twee ogies naby mekaar.
En soos wat ek ver om die punt van die tralie stap, draai hy sy lyf ook so om die reëling om weg van my te wees. Dat ek hom nie kan sien nie. Die ding het ‘n verstand …
Tog gril ek my steeds op as ek die trappe afstap. Kan ek myself nie sover kry om op daardie donkerder deel van die reëling te vat nie. Daar waar die lig van bo nie so mooi skyn nie.
Jong ja…soms red ek hulle maar as dit donker raak dooi hulle want ek soek nie n slaapmaatjie wat byt nie